钦定古今图书集成/明伦汇编/官常典/第109卷 > 宋
## 钦定古今图书集成/明伦汇编/官常典/第109卷 > 宋

### 太祖建隆元年诏封周帝为郑王正朔服色一如旧制

按《宋史太祖本纪》，显德七年，太祖即皇帝位，迁恭帝
及符后于西宫，易其帝号曰郑王，尊符后为周太后。
正月乙巳，大赦，改元建隆。按《礼志》，太祖建隆元年正月四日，诏曰：“封二王之后，备三恪之宾，所以示子
传孙，兴灭继绝。夏、商之居杞、宋，周、隋之启介酅，古先
哲王，实用兹道。矧予凉德，历试前朝。虽周德下衰，勉
从于禅让；而虞宾在位，岂忘于烝尝。其封周帝为郑
王，以奉周嗣。正朔服色，一如旧制。”又诏曰：“矧惟眇躬，
逮事周室。讴歌讼狱，虽归新造之邦；庙貌园陵，岂忘
旧君之礼。其周朝嵩、庆二陵及六庙，宜令有司以时
差官，朝拜祭享，永为定式。”仍命周宗正卿郭𤣱行礼。
建隆三年冬十二月甲辰，周郑王出居房州。

按：《宋史太祖本纪》云云。

### 开宝元年诏周太祖世宗陵寝侧各设庙宇

按《宋史太祖本纪》不载按《礼志》，“乾德六年八月，诏
于周太祖、世宗陵寝侧各设庙宇塑像，命右赞善大
夫王硕管勾修盖。”

开宝六年，周郑王殂素服发哀，辍朝。

按《宋史太祖本纪》，开宝六年三月“乙卯朔，周郑王殂
于房州，上素服发哀，辍朝十日，谥曰恭。帝命还葬庆
陵之侧，陵曰顺陵。”按《礼志》，“六年三月，周郑王殂，诏
辍朝十日，帝素服发哀于便殿。十月四日，葬周恭帝
于顺陵，诏特辍四日五日朝参。”

### 仁宗天圣六年录故虢州防御使柴贵子肃为三班奉职

按：《宋史仁宗本纪》不载按礼志云云。

天圣七年，录故太子少傅柴守礼孙咏为三班奉职，
并录柴氏后。

按：《宋史仁宗本纪》不载。按《礼志》，七年，录故太子少
傅柴守礼孙咏为三班奉职。其后又录柴氏之后曰
熙，曰愈、曰若拙，曰上善，并为三班奉职；曰馀庆，曰织，
为州长史、助教；曰贻廓等十一人，复其身，仍各赐钱
一万。又录世宗曾孙揆柔，及贵曾孙日宣，守礼曾孙
若讷，皆为三班奉职。

### 嘉祐四年封柴咏为崇义公以奉周祀

按《宋史仁宗本纪》：“四年四月，封柴氏后为崇义公，给
田四十顷，以奉周室祀。”按《礼志》：“嘉祐四年，著作郎
何鬲言：‘昔舜受尧禹受舜之天下，而封丹朱、商均，以
为国宾。周汉以降，以及于唐，莫不崇奉先代，延及苗
裔。本朝受周天下，而近代之盛莫如唐，自梁以下皆
不足以崇袭。臣愿考求唐、周之裔，以备二王之后，授
以爵命，封县立庙，世世承袭，永为国宾’。”事下太常。议
曰：“古者立二王后，不惟继绝，兼取其明德可法。五代
草创，载祀不永，文章制度，一无所考。上取唐室，世数
巳远，于《经》不合。惟周则我受禅之所自，义不可废。宜
访求子孙，如孔子后衍圣公，授一京官，爵以公号，使
专奉庙飨，岁时存问，赐之粟帛牲器祭服，每遇时祀，
并从官给，其庙宇亦加严饬。如此则上不失继绝之
义，度之于今，亦简而易行。”从之。四月，诏曰：“先王推绍
天之序，尚尊贤之义，褒其后嗣，宾以殊礼，岂非圣人
稽古报功之大典哉！国家受命之元，继周而王，虽民
灵欣戴，历数允集，而虞宾将逊，德美丕显。顷者推命
本始，褒及支庶，每遇南郊，许奏白身一名充班行。恩
则厚矣，而义未称。将上采姚、姒之旧，略循周、汉之典，
详其世嫡，优以公爵，异其仕进之路，伸以土田之锡，
俾庙寝有奉，飨祀不辍，庶几乎《春秋》通三统、厚先代
之制矣。宜令有司取柴氏谱系，于诸房中推最长一
人，令岁时亲奉周室祀事。如白身即与京主簿，如为
班行者，即比类换文资，仍封崇义公，与河南府、郑州
合入差遣，给公田十顷，专管勾陵庙。应缘祭飨礼料
所须，皆从官给。如至知州资序，即别与差遣，却取以
次近亲，令袭爵授官，永为定式。”八月，太常礼院定到
内殿崇班、相州兵马都监柴咏，于柴氏诸族最长，诏
换殿中丞，封崇义公，签书奉宁军节度判官“事，以奉
周祀。”又以六庙在西京，而岁时祭飨，无器服之数，令
有司以三品服一、四品服二及所当用祭器给之。

### 神宗熙宁三年春正月癸丑录唐李氏周柴氏后

按：《宋史神宗本纪》云云。

熙宁四年御史台司马光请周后封郭氏不果
按《宋史神宗本纪》不载按《礼志》熙宁四年西京留
司御史台司马光言崇义公柴咏祭祀不以仪式。周
本郭姓世宗后侄为郭氏后。今存周后则宜封郭氏
子孙以奉周祀。帝阅奏问王安石，安石曰：“宋受天下
于世宗柴氏也。”帝曰：“为人后者为之子。”安石曰：“为人
后于异姓，非礼也。虽受天下于郭氏，岂可以天下之
故而易其姓氏所出？”帝然之。

熙宁五年，封柴若讷为“崇义公。”

按《宋史神宗本纪》不载。按《礼志》，“五年正月，柴咏致
仕，咏长子早亡，嫡孙夷简当袭，太常礼院言夷简有
过，合以次子西头供奉官若讷承袭。”诏以若讷为卫
尉寺丞，袭封崇义公，签书河南府判官厅公事。

### 徽宗重和元年诏立周恭帝后

按《宋史徽宗本纪》，重和元年闰月丙子，诏：周柴氏后
已封崇义公，复立恭帝后，以为宣义郎，监周陵庙，世世为国三恪按《礼志》，徽宗诏曰：“昔我艺祖受禅于
周，嘉祐中，择柴氏旁支一名，封崇义公，议者谓不当
封周，然禅国者周，而三恪之封不及礼，盖未尽。除崇
义公依旧外，择柴氏最长见在者，以其祖父为周恭
帝”后，以其孙世世为宣义郎，监周陵庙，与知县请给，
以示继绝之仁。为国三恪，永为定制。

### 高宗绍兴五年以柴叔夏袭封崇义公

按：《宋史高宗本纪》，“绍兴五年夏四月壬子，访得周后
柴叔夏，袭封崇义公。”

绍兴二十六年，以柴国器袭封“崇义公。”

按《宋史高宗本纪》不载。按《礼志》，“二十六年，叔夏升
知州，资序别与差遣，以子国器袭封，令居衢州，朝廷
有大礼，则入侍祠如故事。其柴大有、柴安宅亦各补
官。”

### 理宗淳祐九年又以世宗八世孙柴彦颖封崇义公诏求隋唐五代之后皆命官使守其祀

按《宋史理宗本纪》，“淳祐九年春正月庚申，诏周世宗
八世孙柴彦颖补承务郎，袭封崇义公。”按《礼志》，九
年又以世宗八世孙柴彦颖特补承务郎，袭封崇义
公。时又求隋、唐及朱氏、李氏、石氏、刘氏、郭氏之后及
吴越、荆南、湖南、蜀汉诸国之子孙，皆命以官，使守其
祀。